In nomine sancte et individue Trinitatis. Amen. Quoniam ea que temporaliter aguntur a memoria hominum facile elabuntur, statutum fuit ut quod fragili non potest retineri memoria vivaci conservaretur in littera. Hunc itaque morem sequutus, ego Guido comes Nivernensis presentibus et posteris notum facio quod ego precepi et concessi domino Siguino, abbati Curbiniaci, et ejusdem ville burgensibus quod villam de Curbiniaco muro firmarent, et prefatus abbas et burgenses prefate ville sicut prius erunt in mea protectione et custodia. Predicti etiam burgenses mihi per manum abbatis jamdicti jurabunt se villam prefatam reddituros mihi et meis successoribus quando aut quociens ego requisiero aut heres meus. Hoc etiam sigillo abbatis et capituli Curbiniacensis mihi confirmabitur. De villa vero mihi neque meis inquietare licebit, nisi assensu abbatis de Curbiniaco. Quod ut in posterum ratum habeatur et inconcussum, presentis scripti patrocinio munivi et sigilli mei impressione roboravi. Hujus rei testes sunt domina Ida mater mea, Nivernensis comitissa, Teobaudus decanus Nivernensis, Narotus de Tuciaco, Petrus de Curthun, Thomas clericus comitis, Regnaudus de Disesia clericus, Astherius decanus Curbiniaci, Andreas monachus, Gautherius Bataile, Hugo Bodault, Willelmus Blanchart. Actum est publice Vizeliaci, anno Verbi incarnati Mº Cº LXXIIIº, regnante Ludovico rege Francorum, Stephano Eduensi, Bernardo Nivernensi, Willelmo Autissiodorensi episcopis.